Korpusinis junginys

Korpusinis junginys (; ) – laikinas divizijos dydžio karinis junginys Vermachte Antrojo pasaulinio karo metais.

 Istorija 
1943 m. vasarą ir rudenį Vermachtas kovose su Raudonąja Armija Rytų fronte patyrė didelius gyvosios jėgos ir technikos nuostolius. Tuo metu Vokietijai teko telkti pajėgas Prancūzijoje laukiamam sąjungininkų išsilaipinimui atremti ir Italijoje, kur reikėjo kariuomenės iš Sicilijos per Mesinos sąsiaurį išsilaipinusiems sąjungininkams atremti. Mokomieji daliniai nebepajėgė tiek paruošti naujų kareivių, kad būtų buvę galima dalinius, Rytų fronte patyrusius didelių nuostolių, papildyti naujais kareiviais iki statutinio dydžio.

Siekiant išsaugoti didelius nuostolius patyrusių divizijų vadų kadrus ir numeraciją, galbūt sudaryti didesnės kariuomenės vaizdą, Sausumos kariuomenės vadovybė nutarė formuoti divizijos dydžio korpusinius junginius (Korpsabteilungen) iš „susitraukusių“ divizijų likučių.
Korpusinį junginį sudarydavo:
 štabas
 trys pėstininkų pulkai (kiekvienas po du batalionus),
 artilerijos pulkas,
 žvalgybos batalionas,
 prieštankinis batalionas
 pionierių batalionas
 medicininis batalionas
 tiekimo batalionas.
Korpusinio junginio štabu tapdavo vienos iš junginį sudarančių divizijų štabas. Kiekvieną pėstininkų pulką atstodavo atskiros divizijos likučiai, vadinti divizijos grupe (), batalionus tokiame pulke atstodavo pulkų grupės ().

Korpusiniai junginiai buvo žymimi ne numeriais, o didžiosiomis raidėmis.

Korpusiniai junginiai buvo kurti tris kartus:
 1943 m. lapkričio 2 d., buvo sukurti 5 korpusiniai junginiai (pradedant A ir baigiant F) armijų grupėse „Pietūs“, „Centras“ ir „A“.
 1944 m. kovas – korpusinis junginys F (armijų grupėje „A“).
 1944 m. liepos pabaiga – rugpjūčio pradžia – korpusiniai junginiai G ir H, suformuoti dėl didelių nuostolių, patirtų operacijos „Bagrationas“ metu.

1944 m. rudenį tapo aišku, kad korpusinius junginius sudariusias divizijas nebepavyks atstatyti dėl kareivių stygiaus, todėl korpusinius junginius pervadino pėstininkų divizijomis () ir suteikė joms numerius divizijų, kurios sudarė tų junginių štabus.

 Korpusinių junginių sąrašas ir veikimo rajonas 

 Suformuoti armijų grupėje „Pietūs“ 1943 m. lapkričio 2 d. 
 Korpusinis junginys A (Korpsabteilung A): 
 Štabas iš 161-osios pėstininkų divizijos, 
 pulkai iš:
 161-osios, 
 293-iosios 
 ir 355-osios pėstininkų divizijų. 
1943 m. veikė armijų grupėje „Pietūs“, o 1944 m. – armijų grupėse „Pietūs“, „A“ ir „Pietų Ukraina“. Nuo 1944 m. liepos 27 d. tapo 161-ąja pėstininkų divizija.
Korpusinis junginys B (Korpsabteilung B): 
 Štabas iš 112-osios pėstininkų divizijos, 
 pulkai iš:
 112-osios, 
 255-iosios 
 ir 332-osios pėstininkų divizijų. 
Veikė armijų grupėje „Pietūs“. 1944 m. kovo mėn. sunaikintas Korsunės katile. Likučiai prijungti prie 88-osios ir 57-osios pėstininkų divizijų.
Korpusinis junginys C (Korpsabteilung C): 
 Štabas iš 183-osios pėstininkų divizijos, 
 pulkai iš:
 183-osios, 
 217-iosios 
 ir 339-osios pėstininkų divizijų. 
1943 m. veikė armijų grupėje „Pietūs“, o 1944 m. – armijų grupėse „Pietūs“ ir „Šiaurės Ukraina“. Didžioji junginio dalis sunaikinta Lvovo-Sandomiro operacijos metu (1944 m. liepos mėn.). Iš likučių suformuota 183-ioji pėstininkų divizija.

 Suformuoti armijų grupėje „Centras“ 1943 m. lapkričio 2 d. 
 Korpusinis junginys D (Korpsabteilung D): 
 Štabas iš 56-osios pėstininkų divizijos, 
 pulkai iš:
 56-osios 
 ir 262-osios pėstininkų divizijų. 
1943–1944 m. veikė armijų grupėje „Centras“. Didžioji junginio dalis sunaikinta operacijos „Bagrationas“ metu (1944 m. birželio mėn.). 1944 m. liepos mėn. atkurtas, o 1944 m. rugsėjo mėn. pavadintas 56-ąja pėstininkų divizija.
Korpusinis junginys E (Korpsabteilung E): 
 Štabas iš 251-osios pėstininkų divizijos, 
 pulkai iš:
 86-osios, 
 137-iosios 
 ir 251-osios pėstininkų divizijų. 
1943–1944 m. veikė armijų grupėje „Centras“. 1944 m. rugsėjo mėn. pavadintas 251-ąja pėstininkų divizija.

 Suformuoti armijų grupėje „A“ 1944 m. kovo 13 d. 
 Korpusinis junginys F (Korpsabteilung F): 
 Štabas iš 62-osios pėstininkų divizijos, 
 pulkai iš:
 38-osios, 
 62-iosios 
 ir 123-osios pėstininkų divizijų. 
1944 m. veikė armijų grupėse „Pietūs“ ir „Pietų Ukraina“. 1944 m. liepos 20 d. pavadintas 62-ąja pėstininkų divizija.

 Suformuoti armijų grupėje „Centras“ 1944 m. liepos ir rugpjūčio mėn. 
 Korpusinis junginys G (Korpsabteilung G): 
 Štabas iš 299-osios pėstininkų divizijos, 
 pulkai iš:
 260-osios, 
 299-iosios
 ir 337-osios pėstininkų divizijų.
1944 m. veikė armijų grupėje „Centras“. 1944 m. rugsėjo 1 d. pavadintas 299-ąja pėstininkų divizija.
Korpusinis junginys H (Korpsabteilung H): 
 Štabas iš 197-osios pėstininkų divizijos, 
 pulkai iš:
 95-osios, 
 197-iosios 
 ir 256-osios pėstininkų divizijų. 
1944 m. veikė armijų grupėje „Centras“ Lietuvoje ir Kurše. 1944 m. rugsėjo 10 d. pavadintas 95-ąja pėstininkų divizija.

 Nuorodos 
 Lange, W. Korpsabteilung C, Vowinckel, Neckargemund, 1961.
 Korps-Abteilungen. In: Lexikon Der Wehrmacht
Kategorija:Trečiojo Reicho kariniai vienetai